Orzeꞌ ngwa bixaꞌ tu plo lë Getsemaní,
zeꞌ nzhab Jesús lo rë men cheꞌn Me:
―Riga guzob go,
lëꞌda nzhanaꞌb lo Dios.
Orzeꞌ nzhanu Me Per,
no Jakob,
mbaino Juan;
orzeꞌ nguzublo niyentraꞌ jwers Me por tanta nizheb Me,
haxta netraꞌ Me kwan leꞌ Me,
no orzeꞌ nzhab Me lo yon xaꞌ reꞌ:
―Nzho tu yalnawin dox laxtoꞌn,
ya naxektraꞌ da;
biyaꞌn go reꞌ no bikina go;
nagaꞌt go.
Orzeꞌ nguzë Jesús xcheꞌp dilant;
zeꞌ ngoꞌt kuslo Me lo yuo,
no minaꞌb Me lo Dios,
chi lëꞌi gak leꞌ Dios,
nazhint rë kwaꞌn zak Me orzeꞌ.
Or kinaꞌb Me lo Dios,
nzhab Me:
―Payëꞌ,
par go,
rëi gak leꞌ go.
¿Chi zak kubchi go da lo rë kwaꞌn nzë par da?
Per gat lëꞌt kwaꞌn nin,
kuzeꞌ gak;
sino kwaꞌn ne goi.
Orzeꞌ miëk Me plo nzhin yon men cheꞌn Me zeꞌ;
no mizhin Me,
lëꞌ yon xaꞌ nax la.
Orzeꞌ nzhab Me lo Per:
―Simón,
¿chi naxnal?
Nangaxektal ni tu or,
ngakinal.
Bikina go no gunaꞌb go lo Dios,
par nayachin go lo cheꞌn Mizhab.
Leꞌn laxtoꞌ go nzhakla ka go cheꞌn Dios,
per kwerp cheꞌn go gat nzhaklat cheꞌn Dios.
Orzeꞌ ngwa Jesús xtu wëlt,
par ngwanaꞌb Me lo Xuz Me Dios,
mis kwaꞌn nzhab la Me.
Or miëk Me xtu wëlt,
lëꞌ bixaꞌ nax la,
porke dox nzë mikaꞌl lo bixaꞌ;
orzeꞌ net bixaꞌ xmod kab bixaꞌ lo Jesús.
No wëlt mion nzhab Me:
―¿Stubi nax go,
kileꞌ go diskans?
Porke xaꞌ chi da,
ngox la nkaꞌ.
Biwiꞌ go,
lëꞌ or mizhin la,
lëꞌ Xgaꞌn Dios Me nu nak tu men yizhyuo,
yo yaꞌ rë xaꞌ nzëꞌb xki lo Dios.
Waxche go,
chaꞌo,
roꞌ be reꞌ;
biwiꞌ go,
lëꞌ xaꞌ chi da nzë la baꞌ.
Mis orzeꞌ,
stubi kidiꞌzh Jesús;
lëꞌchi mizhin Judas,
mis tu xaꞌ nak tu dusen men cheꞌn Me,
kun tu bëd men,
nzho bixaꞌ nzen spad mbaino yarrot.
Rë xaꞌ reꞌ mixëꞌl rë ngulëiꞌ ro,
kun rë xaꞌ niluꞌ ley,
mbaino rë men Israel xaꞌ nak zhiꞌn.
No xaꞌ leꞌ entreg Jesús,
nzhab xaꞌ tu señ leꞌ xaꞌ:
“Xaꞌ kwaꞌn chiroꞌn taꞌ kwats,
xaꞌ zeꞌ guzen go no biꞌy go xaꞌ;
no neo,
naleꞌ xaꞌ gan.”
Or mizhin Judas lo Jesús,
lwegaꞌ nguzubi xaꞌ,
nzhab xaꞌ:
―¿Ma go Maestr?
Orzeꞌ michiroꞌ xaꞌ taꞌ kwats Jesús,
mbaino nguzubi rë men par nguzen bixaꞌ Jesús.
Orzeꞌ xtu rë xaꞌ nzo zeꞌ,
kun spad michoꞌ xaꞌ tu nzha mos cheꞌn ngulëiꞌ ro,
orzeꞌ midiꞌzh Jesús lo rë men zeꞌ:
―¿Chon nzë go kun spad mbaino kun yarrot?
¿Chigab tu men waꞌn nzatsen go?
Zilitaꞌ nguzon xid go leꞌn yadoꞌ,
plo nidiꞌzha widiꞌzh cheꞌn Dios;
no nangazent go da.
Per rë kureꞌ nzhak par gak rë kwaꞌn nzobniꞌ lo Yech cheꞌn Dios.
Orzeꞌ,
rë men cheꞌn Jesús mikëꞌ karre,
miaꞌn nab tsa Me.
Per tu miyiꞌ xi nzhakë tich Jesús,
narël xaꞌ nab tsa tu sab,
per nu xaꞌ nguzen men,
per nguroꞌtin xaꞌ yaꞌ men,
miaꞌntsa sab cheꞌn xaꞌ yaꞌ rë men zeꞌ,
kacheꞌ xaꞌ mileꞌ xaꞌ gan.
Orzeꞌ mbiꞌy bixaꞌ Jesús lo ngulëiꞌ ro;
no zeꞌ nzhin más ngulëiꞌ kwaꞌn nileꞌ mandad lo más ngulëiꞌ,
kun rë men Israel xaꞌ nak zhiꞌn,
mbaino rë xaꞌ niluꞌ ley kwaꞌn milaꞌ Dios lo Muisés.
Per lëꞌ Per ngwakë zit tich Jesús,
haxta lo luwe cheꞌn ngulëiꞌ ro mizhin Per.
Zeꞌ nguzob Per xid rë xaꞌ nikina yadoꞌ,
kibizh bixaꞌ junt lo ki.
No rë ngulëiꞌ ro,
mbaino kun más rë gustis xaꞌ más nileꞌ mandad,
kikwaꞌn bixaꞌ cho men gab,
nak Jesús tu kwaꞌn ñal gat Me,
par gut bixaꞌ Jesús;
per yent kwan ngane bixaꞌ,
nak Jesús.
No nayax men midiꞌzh kwaꞌn nak Jesús,
per pura nikë bixaꞌ diꞌzh,
tu xaꞌ kun xtu xaꞌ.
No nzho xaꞌ mikëꞌ mbël nzhab:
―Mbin no midiꞌzh xaꞌ:
“Na chil yadoꞌ kwaꞌn michaoꞌ men,
mbaino chontsa ngubizh kuxkwaꞌn xtube,
per gat lëꞌt kwaꞌn nichaoꞌ yaꞌ mene.”
Per ni kwaꞌn nzhab xaꞌ reꞌ,
gat nakte tutsa kun rë kwaꞌn nidiꞌzh más bixaꞌ.
Orzeꞌ nguzuli ngulëiꞌ ro,
par nguzo xaꞌ saoꞌ rë men zeꞌ,
orzeꞌ minabdiꞌzh xaꞌ lo Jesús:
―¿Chon nanel kabal?
¿Kwan kine rë xaꞌ reꞌ nakal?
Per yent kwan ngakab Jesús.
Orzeꞌ minabdiꞌzh ngulëiꞌ ro xtu wëlt,
nzhab xaꞌ:
―¿Chi lu nak Krist,
Xgaꞌn Dios Me nidiꞌzh rë men nazhon?
Orzeꞌ nzhab Jesús:
―Nai.
No rë go ne,
lëꞌ Xgaꞌn Dios,
Me nu nak tu men yizhyuo;
lëꞌ Me zob lad direch cheꞌn Dios Me nileꞌ rëi;
no yëꞌd Me leꞌn xkao lo yibëꞌ.
Orzeꞌ michëz ngulëiꞌ ro lar kwaꞌn nzhoꞌb tich xaꞌ,
nela tu señ gaꞌ ke lëꞌ Jesús midiꞌzh tu kwaꞌn gat lëꞌ lo Dios.
Orzeꞌ nzhab xaꞌ:
―¿Kwan raꞌ gakla be,
ne men,
xtu kwaꞌn nak xaꞌ reꞌ?
Rë go mbin,
midiꞌzh xaꞌ diꞌzh gat lëꞌ lo Dios.
¿Kwan nileꞌu xigab ñal xaꞌ?
No rë bixaꞌ,
tutsa midiꞌzh bixaꞌ,
ke ñal gat Jesús.
No nzho bixaꞌ nguzublo michuk lo Jesús;
no mitsaoꞌ bixaꞌ lo Jesús kun tu lar,
no mikëꞌ bixaꞌ puñet yek Jesús,
orzeꞌ nzhab bixaꞌ:
―¡Bine cho mikëꞌi yekal!
No nu rë xaꞌ nikina yadoꞌ,
mixaꞌt bixaꞌi taꞌroꞌ Jesús.
No lëꞌ Per nzob al yët lo luwe,
lëꞌchi mizhin tu unaꞌ nikë zhiꞌn cheꞌn ngulëiꞌ ro,
no or une unaꞌ lëꞌ Per kibizh,
xe miwiꞌ unaꞌ,
nzhab unaꞌ:
―Nuka lu,
nikiꞌzë kun Jesús Nazareno.
Orzeꞌ nzhab Per:
―¡Aꞌa!
¡Ni nanen kwan kidiꞌzhal!
Orzeꞌ nguroꞌ Per roꞌ yoꞌ al tich.
(No lwegaꞌ mikëꞌ tu nguid gai kant.)
No or une kriad Per xtu wëlt,
nguzublo nzhab unaꞌ xid rë men nzhin zeꞌ:
―¡Nuka xaꞌ reꞌ,
tu xaꞌ nikizë kun lëꞌ bixaꞌ!
Per xtu wëlt nzhab Per:
“Nalibeꞌtaꞌ xaꞌ baꞌ”,
no uzhëla zeꞌ,
rë xaꞌ nzhin zeꞌ nzhab bixaꞌ lo Per:
―¡Sigur nukal nikizël kun lëꞌ bixaꞌ,
porke lu nzë lazh men Galilea!
Orzeꞌ nguzublo kizeꞌt Per Dios,
nzhab Per:
―¡Dios zakzi da chi lëꞌda ka kini rë kureꞌ!
Lëꞌchi mis orzeꞌ,
mikëꞌ nguid gai kant xtu wëlt.
Orzeꞌ mitsila Per kwaꞌn nzhab Jesús:
“Antis di këꞌ nguid gai kant chop wëlt,
lëꞌl gab chon wëlt:
Gat niliꞌbeꞌtaꞌ xaꞌ baꞌ.”
Orzeꞌ dox mbiꞌn Per.